อินเทอร์เน็ตแบงก์กิ้งล่มรับบริการหนาแน่นช่วงท้ายปี
แบงก์กรุงศรีอยุธยาและกรุงไทยยอมรับระบบออนไลน์และระบบเอทีเอ็มล่มส่งท้ายปี หลังคนแห่ซื้อกองทุนเพื่อลดหย่อนภาษีและธุรกรรมที่หนาแน่นกว่าปกติ
30 ธ.ค. 2558

แบงก์กรุงศรีอยุธยาและกรุงไทยยอมรับระบบออนไลน์และระบบเอทีเอ็มล่มส่งท้ายปี หลังคนแห่ซื้อกองทุนเพื่อลดหย่อนภาษีและธุรกรรมที่หนาแน่นกว่าปกติ
เมื่อวันที่ 30 ธ.ค. มีรายงานข่าวระบุว่า ระบบการให้บริการทางออนไลน์หรืออินเทอร์เน็ตแบงก์กิ้ง และบริการผ่านตู้เอทีเอ็มของธนาคารกรุงศรีอยุธยาและธนาคารกรุงไทยล่ม ทำให้ประชาชนจำนวนมากที่ต้องการทำธุรกรรมการเงิน กด โอนจ่าย ที่มีความต้อการหนาแน่นในช่วงใกล้เทศกาลส่งท้ายปีและตอนรับปีใหม่ และโดยเฉพาะการโอนเงินเพื่อซื้อหน่วยลงทุนในกองทุน เพื่อนำไปลดหย่อนภาษีในรอบปี 2558 ซึ่งเป็นวันสุดท้ายในวันทำการของปีนี้ไม่ได้จำนวนมาก
จากการสอบถามเจ้าหน้าที่คอลเซ็นเตอร์ของธนาคารกรุงศรีอยุธยา ได้ชี้แจงถึงกรณีดังกล่าวว่า ระบบการให้บริการทางออนไลน์ของธนาคารในวันนี้ล่มจริง โดยล่มไปในเวลาประมาณ 13.00 น.ทำให้ลูกค้าใช้บริการอินเทอร์เน็ตแบงก์กิ้งไม่ได้ แต่เมื่อธนาคารได้แก้ไขระบบก็กลับมาใช้ได้ตามปกติในช่วงเวลาประมาณ 18.00น.
"แต่อย่างไรก็ดี ระบบที่ล่มไม่ได้กระทบการซื้อหน่วยลงทุนในกองทุนฯของบริษัทหลักทรัพย์(บลจ.)กรุงศรี เนื่องจากลูกค้าสามารถซื้อผ่านสาขาธนาคารแล้วให้พนักงานคีย์เข้าระบบทีหลังได้ ส่วนการให้บริการผ่านตู่เอทีเอ็มของแบงก์ยังใช้ได้ตามปกติ ไม่ได้ล่มแต่อย่างใด"เจ้าหน้าที่คอลเซ็นเตอร์ธนาคารกรุงศรีฯระบุ
ด้านเจ้าหน้าที่คอลเซ็นเตอร์ของธนาคารกรุงไทย กล่าวว่า ระบบการให้บริการทางอินเตอร์เน็ตแบงก์กิ้งและระบบการให้บริการของตู้เอทีเอ็มของธนาคารล่มจริงในช่วงเวลาประมาณ 11.00น. แต่ก็กลับมาใช้ได้ปกติในช่วง 11.30 น. ซึ่งเป็นไปได้ว่าเกิดขัดข้องเพราะมีธุรกรรมหนาแน่นกว่าปกติมาก